M̀fí ó nə̄ nâ ó tɔ̄bɔ məbúa hədá ó nyīŋí tə́tə̄lə́ a lodo anə́ ó nə m̀fɔ́b o tɔá fə akúd. 2É vóm fəg e sə́ kig, mim̀vəbə myâman âbum á zəzə, ébɔ mam m̀bíl yákəkəan ai bivǔs. 3Mod émēn á mǎn ndámǎn məzěn móé, Ǹtondôbə énye a ngáwóg olún ai nyé. 4Akúmá lâbulu bəmvóé, hədá m̀búbúá wádzə́man tɔ ai mvóé dzídzīá. 5Ḿbə̂ m̀bɔɔlɔ a yi bí endə́gə́lə̄, ǹkad miǹnǎl a yi yén ai dís. 6Abuí bod lâyəg nyiá modo, mod ósə a tindi amvóé ai mod akab. 7Bəbə́nyāŋ bə́ m̀búbúá bə́sə bâfəm nyé, mǎkə áfə tsǒg bə̄mvóé bóé: bátūtúb nyé. Ábōg nyé ā kə ai ǹkɔ́bɔ̄ ósū: təgě fə ai mod. 8É mod ǎ bindi mam a diŋ nyémēn, ényɔ́ a diŋ fəg a tóban ai mvɔ̌m. 9M̀bə̂ ḿbɔɔlɔ a yi bí endə́gə́lə, ǹkad miǹnǎl a yi yén ai dís. 10Akúd mod lâyəǎn kig nyiŋ ákūmá étē, anə́ fə olɔ̌ wâyəǎn kig dzóé bitɔŋ míńtómba. 11Fəg ǹnam yavəŋan mod á ńtɔ̄á ódzībi, á nə̄ nyé dzǎm dúmá nə́ a dzu bivǔs. 12Olún ńkúkúmá wâfulan ai mvám emgbə́m, hədá mvam dzié yafulan ai ebúā yā bīlɔ́g á yōb.